SONIC วิ่ง 3% รับกำไรไตรมาส 2 ทะลัก 5 เท่าตัว อัพเป้ารายได้ปีนี้โต 60%
SONIC บวก 3% รับกำไรไตรมาส 2/64 ทะลัก 5 เท่าตัว “ผบห.” อัพเป้ารายได้ปีนี้โต 60% หลังมองผลงานครึ่งปีแรกโตเกินเป้าหมาย
13 ส.ค. 2564

ผู้สื่อข่าวรายงานว่า ราคาหุ้น บริษัท โซนิค อินเตอร์เฟรท จำกัด (มหาชน) หรือ SONIC ณ เวลา 10.32 น. อยู่ที่ระดับ 5.60 บาท บวก 0.15 บาท หรือ 2.75% สูงสุดที่ระดับ 5.65 บาท ต่ำสุดที่ระดับ 5.50 บาท ด้วยมูลค่าการซื้อขาย 21.01 ลบ.

ดร.สันติสุข โฆษิอาภานันท์ ประธานเจ้าหน้าที่บริหาร SONIC เปิดเผยว่า จากการประเมินภาพรวมการดำเนินงานของบริษัทตั้งแต่ต้นปี 2564จนถึงปัจจุบัน พบว่า SONIC  มีรายได้รวมเติบโตเกินเป้าหมายอย่างต่อเนื่อง ส่งผลให้บริษัทได้ปรับเป้าหมายรายได้ปี 2564 เพิ่มขึ้นเป็นเติบโต 60% จากเดิมที่ตั้งเป้าว่าจะเติบโต 20%
โดยผลประกอบการของบริษัทใน 6 เดือนแรก สิ้นสุด 30 มิ.ย. 2564 บริษัทมีกำไรสุทธิ 82.54 ล้านบาทเพิ่มขึ้น 312.91% เมื่อเทียบกับงวดเดียวกันของปีก่อนที่มีกำไรสุทธิ 19.99 ล้านบาท
ขณะที่ไตรมาส 2/64 มีกำไร 41.80 บาท เพิ่มขึ้น 525.60 % เมื่อเทียบกับไตรมาส 2/63 ที่มีกำไรสุทธิ 6.68 ล้านบาท และเพิ่มขึ้น 2.55% เมื่อเทียบกับไตรมาส 1/64 ที่มีกำไรสุทธิ 40.75 ล้านบาท ขณะที่มีรายได้รวม 1,279.79 ล้านบาท เพิ่มขึ้น 114.41 %  เทียบกับงวดเดียวกันของปี 2563 โดยเพิ่มขึ้นจากไตรมาส 2/63 เท่ากับ 136.19% และเพิ่มขึ้นจากไตรมาส 1/64 เท่ากับ 11.59%
ทั้งนี้ บริษัทมีรายได้จากการให้บริการขนส่งทางเรือ 997.33 ล้านบาท เพิ่มขึ้นจากงวดเดียวกันของปีก่อน 161.55% โดยเพิ่มขึ้นจากไตรมาส 2/63 เท่ากับ 189.97% และเพิ่มจากไตรมาส 1 ปี 64 เท่ากับ 14.11% รายได้จากบริการขนส่งทางบก 218.17 ล้านบาท เพิ่มจากงวดเดียวกันของปีก่อนหน้า 24.11%
โดยเพิ่มขึ้นจากไตรมาส 2/63 เท่ากับ 32.78% และเพิ่มขึ้นจากไตรมาส 1/64 เท่ากับ 3.63% รายได้จากบริการขนส่งทางอากาศ 57.97 ล้านบาท เพิ่มขึ้นจากงวดเดียวกันของปีก่อนหน้า 68.03% โดยเพิ่มขึ้นจากไตรมาส 2/63 เท่ากับ 69.07% และลดลงเล็กน้อยจากไตรมาส 1 ปี 64 เท่ากับ 3.83% รายได้จากการให้บริการอื่นๆ 6.32 ล้านบาท เพิ่มขึ้น จากงวดเดียวกันของปีก่อน 19.25% โดยเพิ่มขึ้นจากไตรมาส 2/63 เท่ากับ 96.06% และเพิ่มขึ้นจากไตรมาส 1 ปี 64 เท่ากับ 70.09%
ดร.สันติสุข กล่าวต่อว่า ผลประกอบการของบริษัท 6 เดือนแรก ของปี 64 เป็นไปตามที่ได้คาดการณ์ไว้ มีเติบโตอย่างก้าวกระโดดและโตต่อเนื่องจากไตรมาสแรกของปีนี้ แม้จะมีสถานการณ์การแพร่ระบาดของโควิด-19 ที่รุนแรงขึ้น แต่การให้บริการด้านขนส่งของบริษัทไม่ได้มีปัญหา เนื่องจากที่ผ่านมาบริษัทได้เตรียมความพร้อมเพื่อรองรับการให้บริการขนส่งสินค้าของลูกค้าตั้งแต่ช่วงสถานการณ์โควิด 19 ในระลอกแรก และได้เตรียมความพร้อมมาอย่างต่อเนื่องจนถึงปัจจุบัน เพื่อไม่ให้เกิดผลกระทบต่อการขนส่งสินค้าของลูกค้า จึงทำให้บริษัทได้รับความไว้วางใจจากกลุ่มลูกค้าเดิมและจากกลุ่มลูกค้ารายใหม่ที่มีเพิ่มมากขึ้น
“SONIC ได้เตรียมความพร้อมรับมือกับการแพร่ระบาดโควิด-19 มาอย่างต่อเนื่อง ทำให้การบริการขนส่งของเราไม่มีปัญหา ลูกค้ายังให้ความเชื่อมั่นคุณภาพการให้บริการของ SONIC ลูกค้าเก่ายังเหนียวแน่น ขณะที่ลูกค้าใหม่ก็เพิ่มขึ้นอย่างต่อเนื่อง ตอนนี้เราลุยขยายฐานลูกค้าทั้งในและต่างประเทศ” ดร.สันติสุข กล่าว
โดยกลุ่มลูกค้าหลัก ยังมาจากการให้บริการขนส่งทางทะเล ที่มีสัดส่วนรายได้ถึง 78% การบริการขนส่งทางบก 17% การบริการทางอากาศ 4.5% และสัดส่วนรายได้อื่น ๆ อีก 0.5% นอกจากนี้ในไตรมาส 2/64 บริษัทยังมีรายได้ดอกเบี้ยจากการให้เช่าซื้อรถหัวลาก 1.52 ล้านบาท จากไตรมาส 1 ปี 64 มีรายได้  0.78 ล้านบาท หรือเพิ่มขึ้น 94.87%
นอกจากนี้ในที่ประชุมคณะกรรมการของบริษัท เมื่อวันที่ 11 ส.ค.64 ได้มีมติอนุมัติการลงทุนเพื่อขยายพื้นที่ให้บริการด้านโลจิสติกส์ โดยลงทุนในที่ดินเพิ่มจำนวน 33 ไร่ ซึ่งเป็นที่ดินที่ติดกับแปลงเดิมใน อำเภอศรีราชา จังหวัดชลบุรี